KOMISIJOS REGLAMENTAS (ES) 2021/590

2021 m. balandžio 12 d.

kuriuo dėl aklonifeno, boskalido, karvės pieno, etofenprokso, geležies pirofosfato, L-cisteino, lambda cihalotrino, maleino rūgšties hidrazido, mefentriflukonazolo, natrio 5-nitrogvajakolato, natrio o-nitrofenolato, natrio p-nitrofenolato ir triklopiro didžiausios leidžiamosios liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį ir 14 straipsnio 1 dalies a punktą,

kadangi:

(1) aklonifeno, boskalido, etofenprokso, lambda cihalotrino, maleino rūgšties hidrazido, mefentriflukonazolo, natrio 5-nitrogvajakolato, natrio o-nitrofenolato, natrio p-nitrofenolato ir triklopiro didžiausia leidžiamoji liekanų koncentracija (toliau – DLK) nustatyta Reglamento (EB) Nr. 396/2005 II priede. Konkreti geležies pirofosfato, L-cisteino ir karvės pieno DLK nebuvo nustatyta ir šios medžiagos nebuvo įtrauktos į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos aklonifeno, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti paprikoms, žolelių užpilams ir prieskoniams apsaugoti;

(3) atsižvelgiant į tai, kad boskalidas naudojamas rapsams apsaugoti, pateikta paraiška leisti naudoti šią veikliąją medžiagą granatams, medui ir kitiems bitininkystės produktams apsaugoti. Pateikta paraiška leisti naudoti etofenproksą slyvoms apsaugoti. Pateikta paraiška leisti naudoti lambda cihalotriną sėklos prieskoniams ir vaisių prieskoniams apsaugoti. Pateikta paraiška leisti naudoti maleino rūgšties hidrazidą paprastosios trūkažolės šaknims apsaugoti. Pateikta paraiška leisti naudoti mefentriflukonazolą sėklavaisiams, abrikosams, vyšnioms, persikams, slyvoms, vynuogėms, bulvėms, saldiesiems kukurūzams, kukurūzams, saulėgrąžų sėkloms, rapsų sėkloms ir cukriniams runkeliams (šaknims) apsaugoti. Pateikta paraiška leisti naudoti natrio 5-nitrogvajakolatą, natrio o-nitrofenolatą, natrio p-nitrofenolatą vynuogėms, braškėms, avietėms, serbentams, kukurūzams, ryžiams, kviečiams ir apyniams apsaugoti. Pateikta paraiška leisti naudoti triklopirą kiviams apsaugoti;

(4) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(5) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones ji pateikė pareiškėjams, Komisijai, valstybėms narėms ir visuomenei;

(6) dėl visų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimo poveikis nekeltų rizikos, kad bus viršyta leidžiama paros dozė arba ūmaus poveikio etaloninė dozė;

(7) pareiškėjas taip pat pateikė informaciją apie aklonifeną, kurios anksčiau neturėta atliekant peržiūrą pagal Reglamento (EB) Nr. 396/2005 12 straipsnį. Ta informacija susijusi su liekanų tyrimais ir analizės metodais;

(8) pareiškėjas taip pat pateikė tokią informaciją apie analizės metodus dėl natrio 5-nitrogvajakolato, natrio o-nitrofenolato ir natrio p-nitrofenolato;

(9) pareiškėjas pateikė rinkai 2-chloro-N-(4′-chloro-5-hidroksibifenil-2-il)nikotinamido pamatinį standartą dėl boskalido;

(10) siekdama nustatyti maleino rūgšties hidrazido DLK morkose, Tarnyba įvertino paraišką atsižvelgdama į šios veikliosios medžiagos pesticido keliamos rizikos vertinimo tarpusavio peržiūros išvadas (3). Laikantis galiojančių Sąjungos gairių dėl DLK ekstrapoliacijos, paprastosios trūkažolės šaknims tikslinga taikyti tokią pačią DLK kaip ir morkoms;

(11) atsižvelgdama į tai, kad metentriflukonazolas naudojamas siekiant apsaugoti augalus, iš kurių gaminami pašarai, Tarnyba rekomendavo padidinti šios veikliosios medžiagos DLK kiaulių kepenyse, galvijų inkstuose ir galvijų, avių bei ožkų piene;

(12) vykdant veikliosios medžiagos geležies pirofosfato patvirtinimą paraiška dėl DLK buvo įtraukta į dokumentų rinkinio santrauką pagal Europos Parlamento ir Tarybos reglamento (EB) Nr. 1107/2009 (4) 8 straipsnio 1 dalies g punktą. Atitinkama valstybė narė įvertino šią paraišką pagal to reglamento 11 straipsnio 2 dalį. Tarnyba įvertino paraišką ir pateikė išvadą dėl veikliosios medžiagos pesticido rizikos vertinimo tarpusavio peržiūros, kurioje ji padarė išvadą, kad geležies pirofosfatą tikslinga įtraukti į Reglamento (EB) Nr. 396/2005 IV priedą (5);

(13) L-cisteinas ir karvės pienas yra patvirtinti kaip pagrindinės medžiagos atitinkamai Komisijos įgyvendinimo reglamentu (ES) 2020/642 (6) ir Komisijos įgyvendinimo reglamentu (ES) 2020/1004 (7). Nėra tikėtina, kad dėl šių medžiagų naudojimo sąlygų maiste ar pašaruose atsirastų liekanų, kurios keltų riziką vartotojams. Todėl šias medžiagas tikslinga įtraukti į Reglamento (EB) Nr. 396/2005 IV priedą;

(14) remiantis pagrįstomis Tarnybos nuomonėmis bei išvadomis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(15) todėl Reglamentas (EB) Nr. 396/2005 turėtų būti atitinkamai iš dalies pakeistas;

(16) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir IV priedai iš dalies keičiami pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. balandžio 12 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu:

Reasoned opinion on the evaluation of confirmatory data following the Article 12 MRL review for aclonifen. EFSA Journal 2020;18(5):6102.

Reasoned opinion on the modification of the existing maximum residue level for boscalid in honey. EFSA Journal 2019;17(11):5897.

Reasoned opinion on the modification of the existing maximum residue level for boscalid in pomegranates. EFSA Journal 2020;18(9):6236.

Reasoned opinion on the modification of the existing maximum residue level for etofenprox in plums. EFSA Journal 2020;18(7):6192.

Reasoned opinion on the modification of the existing maximum residue levels for lambda-cyhalothrin in seed and fruit spices. EFSA Journal 2020;18(6):6110.

Reasoned opinion on the modification of the existing maximum residue levels for mefentrifluconazole in various crops. EFSA Journal 2020;18(7):6193.

Reasoned opinion on the evaluation of confirmatory data following the Article 12 MRL review for sodium 5-nitroguaiacolate, sodium o-nitrophenolate and sodium p-nitrophenolate (sodium nitrocompounds). EFSA Journal 2020;18(3):6060.

Reasoned opinion on the modification of the existing maximum residue level for triclopyr in kiwi. EFSA Journal 2020;18(7):6191.

(3) Conclusion on the peer review of the pesticide risk assessment of the active substance maleic hydrazide. EFSA Journal 2016;14(6):4492.

(4) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(5) Conclusion on the peer review of the pesticide risk assessment of the active substance ferric pyrophosphate. EFSA Journal 2020;18(1):5986.

(6) 2020 m. gegužės 12 d. Komisijos įgyvendinimo reglamentas (ES) 2020/642, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama pagrindinė medžiaga L-cisteinas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 150, 2020 5 13, p. 134).

(7) 2020 m. liepos 9 d. Komisijos įgyvendinimo reglamentas (ES) 2020/1004, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką karvės pienas patvirtinamas kaip pagrindinė medžiaga ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 221, 2020 7 10, p. 133).